**Hotărâre**

**privind înfiinţarea Societății Casa de Comerț România S.A.**

În temeiul art. 108 din Constituţia României, republicată, art. 194 din Codul Civil şi având în vedere prevederile art. 15 şi 17 din Ordonanţa de urgenţă a Guvernului nr. 20/2014 privind înfiinţarea Departamentului pentru Privatizare şi Administrarea Participaţiilor Statului, stabilirea unor măsuri de eficientizare a activităţii de privatizare pentru dezvoltarea în condiţii de profitabilitate a activităţii operatorilor economici cu capital de stat, pentru exercitarea drepturilor şi îndeplinirea obligaţiilor ce decurg din calitatea de acţionar a statului la anumiţi operatori economici, precum şi pentru modificarea şi completarea unor acte normative, cu modificările şi completările ulterioare,

Guvernul României adoptă prezenta hotărâre

**Art. 1** – Se înființează Societatea Casa de Comerț România, societate pe acţiuni, de interes naţional, cu capital integral de stat.

**Art. 2** – (1) Societatea Casa de ComerțRomâniaS.A. este persoană juridică română şi se organizează şi funcţionează în conformitate cu dispoziţiile legale în vigoare şi ale actului său constitutiv.

(2) Capitalul social al acesteia este deţinut în întregime de statul român, reprezentat de Ministerul Economiei.

**Art. 3** – (1) Capitalul social inițial al Societăţii Casa de Comerț RomâniaS.A. este format din aport în numerar în valoare de 1.500.000 lei.

(2) Capitalul social vărsat, la data constituirii, este format din aport în numerar în cuantum de 1.000.000 lei.

(3) Diferența de aport în numerar se varsă în termen de maxim 12 luni de la înmatriculare.

(4) Capitalul social al Societăţii Casa de ComerțRomânia S.A. este împărţit în acţiuni nominative, emise în formă dematerializată, cu o valoare de 10 lei fiecare.

**Art.4** –(1) Societatea Casa de ComerțRomânia S.A. are sediul social în București, situat în str. General Berthelot nr. 24, corp D, parter, sector 1.

(2) Societatea utilizeaza spatiul din imobil construcţie - corp D, parter, situat în str. General Berthelot nr. 24, , sectorul 1, Bucureşti, aflat în proprietatea privată a statului și în adminstrarea Ministerului Economiei, cu titlu gratuit, pe o perioadă de maxim 6 luni de la data înființării.

**Art. 5** – (1) Societatea Casa de ComerțRomânia S.A. are ca scop integrarea şi sindicalizarea ofertelor de afaceri, agregarea de capacități ale acestora, în vederea ofertării unor afaceri şi obiective complexe, precum și prospectarea piețelor și promovarea produselor şi serviciilor.

(2) Obiectul principal de activitate al societăţii este cod CAEN 4619 “Intermedieri în comerțul cu produse diverse“.

**Art. 6** – (1) Societatea Casa de ComerțRomânia S.A. este administrată în sistem unitar de către un consiliu de administrație, în conformitate cu prevederile Ordonanței de urgență a Guvernului nr. 109/2011privind guvernanța corporativă a întreprinderilor publice, cu modificările și completările ulterioare și ale Legii societăților nr. 31/1990, republicată, cu modificările şi completările ulterioare.

(2) Membrii consiliului de administrație sunt numiți pe o perioadă de 4 ani. Excepție fac primii administratori, numiți prin ordin al ministrului economiei, pe o perioadă de un an.

**Art.7** – (1) Fondurile necesare înfiinţării Societăţii Casa de ComerțRomânia S.A. şi vărsării capitalului social, sunt suportate din bugetul de venituri şi cheltuieli aferent activităţii de privatizare al Departamentului pentru Privatizare şi Administrarea Participaţiilor Statului.

Art.8 – În termen de 10 de zile de la data înmatriculării societăţii, Ministerul Economiei demarează procedurile privind modificarea, în mod corespunzător, a Hotărârii Guvernului nr. 27/2017 privind organizarea şi funcţionarea Ministerului Economiei, cu modificările și completările ulterioare.

Art. 9 – (1) Actul constitutiv al Societăţii este prevăzut în anexă la prezenta hotarâre.

(2) Actul constitutiv poate fi modificat prin hotărâre a adunării generale a acţionarilor, potrivit legii, inclusiv în ceea ce privește diferența de capital social ce urmează a fi vărsată în numerar.

PRIM MINISTRU

Vasilica -Viorica DĂNCILĂ